b'\n_START_ARTICLE_\nFestival Sti\xc4\x8dna mladih\n_START_SECTION_\nZgodovina\n_START_PARAGRAPH_\nSre\xc4\x8danje ima najdalj\xc5\xa1o zgodovino med mno\xc5\xbei\xc4\x8dnimi sre\xc4\x8danji mladih v Sloveniji. Od prvega festivala leta 1981 do danes se je sre\xc4\x8danje mladih v Sti\xc4\x8dni spreminjalo, nekatere stvari pa so ostale enake. V 90-ih letih oziroma po osamosvojitvi se je Sti\xc4\x8dna za\xc4\x8dela odpirati svetu, dobila je mednarodno dimenzijo, saj so vsaki\xc4\x8d medse povabili kak\xc5\xa1nega gosta iz tujine. Dobila je tudi bolj festivalski zna\xc4\x8daj, \xc5\xa1e posebno je bilo to opazno po prvem obisku svetega pape\xc5\xbea Janeza Pavla II. v Sloveniji leta 1996. Mladi so to leto mno\xc5\xbei\xc4\x8dno pri\xc5\xa1li v Sti\xc4\x8dno, \xc5\xa1tevilo udele\xc5\xbeencev je naraslo na deset tiso\xc4\x8d. Iz \xe2\x80\x9csre\xc4\x8danja slovenske verne mladine\xe2\x80\x9d je Sti\xc4\x8dna postala \xe2\x80\x9cvseslovensko sre\xc4\x8danje mladih\xe2\x80\x9d, nato pa je postala preprosto \xe2\x80\x9cSti\xc4\x8dna mladih\xe2\x80\x9d.\n_START_SECTION_\n1981: 1. sre\xc4\x8danje\n_START_PARAGRAPH_\nDo prvega sre\xc4\x8danja je pri\xc5\xa1lo zaradi obiska brata Rogerja Schutza iz Taizeja 19. septembra 1981. Priprave na ta dan so potekale \xc5\xbee od velike no\xc4\x8di. Ob razmi\xc5\xa1ljanju na temo \xc2\xbbsprava\xc2\xab\xc2\xa0pa je po \xc5\xbeupnijah romal tudi taiz\xc3\xa9jski kri\xc5\xbe s sporo\xc4\x8dilom \xc2\xbbZ ljubeznijo previhariti trpljenje in zlo in dose\xc4\x8di zmago\xc2\xab. Na dan sre\xc4\x8danja se je po zbiranju mladih ob 10.00 v sti\xc5\xa1ki baziliki pri\xc4\x8dela sveta ma\xc5\xa1a, ki jo je daroval tedanji ljubljanski nad\xc5\xa1kof Alojzij \xc5\xa0u\xc5\xa1tar ob sodelovanju mariborskega \xc5\xa1kofa Franca Krambergerja in ljubljanskega pomo\xc5\xbenega \xc5\xa1kofa Stanislava Leni\xc4\x8da ter prisotnosti okoli 240-ih duhovnikov. Po ma\xc5\xa1i so se mladi, ki jih je bilo okoli 4000, zbrali v male skupine, skupaj obedovali in se pogovarjali o pripravljenih vpra\xc5\xa1anjih. Ob 17. uri se je pri\xc4\x8delo bogoslu\xc5\xbeje bo\xc5\xbeje besede z govorom brata Rogerja. Nagovoril jih je, naj se dejavno vklju\xc4\x8dijo v svoje \xc5\xbeupnijske skupnosti. Sledilo je \xc5\xa1e \xc4\x8de\xc5\xa1\xc4\x8denje kri\xc5\xbea in odhod domov. \xc5\xbde na prvem sre\xc4\x8danju je romarje do Ivan\xc4\x8dne Gorice pripeljal poseben vlak, ki v ta namen vozi \xc5\xa1e danes.\n_START_SECTION_\n1982\xe2\x80\x931990: Prvo desetletje \xe2\x80\x93 \xc5\xa1irjenje Sti\xc4\x8dne\n_START_PARAGRAPH_\nPo prvem zelo uspe\xc5\xa1nem sre\xc4\x8danju so z njimi nadaljevali vsako leto ob istem \xc4\x8dasu. \xc5\xa0tevilo mladih se je gibalo med 4000 in 5000. V tem obdobju so glavni del (ma\xc5\xa1o) prestavili na popoldanski \xc4\x8das, dopoldan pa so po manj\xc5\xa1ih skupinah potekali pogovori in druge delavnice na razli\xc4\x8dne teme. 3. sre\xc4\x8danje leta 1983 je zaznamoval obisk 15-ih \xc5\xa1kofov iz vse Evrope. S 4. sre\xc4\x8danjem leta 1984 so pri\xc4\x8deli s tradicijo nagovorov povabljenih gostov iz razli\xc4\x8dnih dr\xc5\xbeav (Hrva\xc5\xa1ke, Avstrije, Mad\xc5\xbearske, Italije), na 8. sre\xc4\x8danju leta 1988 je bil gost kanadski katoli\xc5\xa1ki filozof Jean Vanier, ustanovitelj gibanja Vera in Lu\xc4\x8d. Na 10. sre\xc4\x8danju leta 1990 je kot gost mlade nagovoril in z njimi tudi zapel slovenski glasbenik Aleksander Me\xc5\xbeek.\n_START_SECTION_\n1991\xe2\x80\x932001: Drugo desetletje \xe2\x80\x93 samostojna Slovenija\n_START_PARAGRAPH_\nNa 11. sre\xc4\x8danju leta 1991, prvi\xc4\x8d v samostojni dr\xc5\xbeavi, so mlade nagovorili razli\xc4\x8dni slovenski misijonarji, skupaj pa so tudi molili za mir na Hrva\xc5\xa1kem. Na naslednjih sre\xc4\x8danjih v drugem desetletju Sti\xc4\x8dne mladih so mlade kot gostje med drugim nagovorili slovenski alpski smu\xc4\x8darki Mateja Svet in Majda Ankele, alpinist Viki Gro\xc5\xa1elj, glasbeniki Vlado Kreslin, Adi Smolar in Vili Resnik ter glasbena skupina \xc4\x8cuki. Na 17. sre\xc4\x8danju leta 1997 je ve\xc4\x8d kot 9000 mladih navdu\xc5\xa1il francoski duhovnik Guy Gilbert, ki je spregovoril tudi o svojem delu na ulicah. Na 18. sre\xc4\x8danju leta 1998 je \xc5\xa1tevilo mladih preseglo \xc5\xa1tevilko 10000. Leta 1999 je sre\xc4\x8danje zaradi pape\xc5\xbeevega obiska v Sloveniji odpadlo. Leta 2001, ko je jubilejno 20. sre\xc4\x8danje potekalo le 4 dni po teroristi\xc4\x8dnih napadih v New Yorku, so se mladi z dolgim trenutkom molitve v ti\xc5\xa1ini spomnili \xc5\xbertev napadov. Na tem sre\xc4\x8danju je prvi\xc4\x8d potekalo \xc2\xbbuvodno ogrevanje\xc2\xab\xc2\xa0- Festival vere in upanja (danes podobno programu za dijake).\n_START_SECTION_\n2002\xe2\x80\x932011: Tretje desetletje \xe2\x80\x93 dobivanje dana\xc5\xa1nje podobe\n_START_PARAGRAPH_\nV tretjem desetletju je Sti\xc4\x8dna mladih po\xc4\x8dasi pridobila dana\xc5\xa1njo festivalsko podobo. Za animacijo v dopoldanskem delu je skrbela skupina animatorjev, zbrana pod imenom Hitri pol\xc5\xbei. V tem \xc4\x8dasu je svoje delovanje za\xc4\x8del tudi Sti\xc4\x8dna bend, ki \xc5\xa1e danes skrbi za glasbeno spremljavo pri ma\xc5\xa1i in na zaklju\xc4\x8dnem praznovanju po njej.\n_START_SECTION_\n2012\xe2\x80\x93danes: \xc4\x8cetrto desetletje \xe2\x80\x93 Festival Sti\xc4\x8dna mladih\n_START_PARAGRAPH_\nV tem desetletju se je oblikovala tudi Sti\xc4\x8dna diha. Gre za kraj\xc5\xa1o razli\xc4\x8dico Sti\xc4\x8dne mladih, ki se odvija na lokalni ravni. Z njo \xc5\xbeelijo Sti\xc4\x8dno in njene vsebine pribli\xc5\xbeati mladim v njihovem doma\xc4\x8dem okolju. Gost na 35. festivalu leta 2016 je bil tudi predsednik Republike Slovenije Borut Pahor, ki je po ma\xc5\xa1i nagovoril mlade in izrazil upanje, da bo pape\xc5\xbe Fran\xc4\x8di\xc5\xa1ek sprejel njegovo povabilo na 36. festival, ki se bo odvil septembra 2017. Organizatorjem je kot priznanje njihovem delu podaril slovensko zastavo.'